Kommissionens beslutning

af 24. september 2003

om første EF-tilskud til de støtteberettigede udgifter til udryddelse af aviær influenza i Nederlandene i 2003

(meddelt under nummer K(2003) 3327)

(Kun den nederlandske udgave er autentisk)

(2003/678/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 806/2003(2), særlig artikel 3, stk. 3, og artikel 5, stk. 3, og

ud fra følgende betragtninger:

(1) Så snart forekomsten af aviær influenza var officielt bekræftet i 2003, meddelte de nederlandske myndigheder, at de straks havde gennemført de bekæmpelsesforanstaltninger, der er påkrævet i tilfælde af udbrud af denne sygdom i henhold til Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza(3), senest ændret ved akten vedrørende Østrigs, Finlands og Sveriges tiltrædelse, som påkrævet med henblik på at modtage EF-tilskud til udryddelse af denne sygdom i overensstemmelse med beslutning 90/424/EØF.

(2) Aviær influenza udgør en alvorlig fare for EF's husdyrbestand. For at hindre sygdommen i at sprede sig og bidrage til dens udryddelse bør EF derfor yde tilskud til de støtteberettigede udgifter, som Nederlandene har afholdt. Derfor bør Fællesskabet yde finansielt tilskud til Nederlandene i henhold til bestemmelserne i beslutning 90/424/EØF med henblik på at dække udgifterne i forbindelse med udbruddet af aviær influenza i 2003.

(3) Begreberne "hurtig og passende godtgørelse til dyreejerne" og "udgifter til destruktion, rengøring, desinfektion og insektbekæmpelse", som anvendes i artikel 3, stk. 2, i beslutning 90/424/EØF, bør præciseres, og det samme gælder begreberne "rimelig betaling" og "betaling mod dokumentation", der er nævnt i nærværende beslutning.

(4) Nederlandene fremlagde den 23. april 2003 skemaer med angivelse af værdien af forskellige typer fjerkræ og æg. Disse værdier danner grundlag for de godtgørelser, der kan ydes til dyreejerne. De kan tilpasses regelmæssigt i forhold til prisudviklingen i Nederlandene og i de omkringliggende medlemsstater.

(5) I henhold til artikel 3, stk. 2, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(4) finansieres veterinær- og plantesundhedsforanstaltninger, som foretages efter Fællesskabets regler, af Den Europæiske Udviklings- og Garantifond for Landbruget, Garantisektionen. Med hensyn til finanskontrol gælder artikel 8 og 9 i forordning (EF) nr. 1258/1999.

(6) Under hensyntagen til krisemidlernes budgetmæssige situationen på nuværende tidspunkt i regnskabsåret 2003 og til usikkerheden om det endelige støtteberettigede beløb, der skal til for at yde godtgørelse for sygdomsudbruddet, bør det finansielle tilskud på nuværende tidspunkt begrænses til et forskud, der dækker 50 % af de støtteberettigede udgifter, der er afholdt i marts og april 2003 til obligatorisk nedslagning af dyr og til obligatorisk destruktion af æg.

(7) Der ydes kun EF-tilskud, hvis de planlagte foranstaltninger gennemføres effektivt og myndighederne sender alle nødvendige oplysninger inden for de i denne beslutning fastsatte tidsfrister.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Udbetaling af EF-tilskud til Nederlandene

Der kan ydes EF-tilskud til Nederlandene på 50 % af de støtteberettigede udgifter til:

a) hurtig og passende godtgørelse til dyreejerne for dyr og æg, der er henholdsvis aflivet og destrueret i henhold til artikel 5 i direktiv 92/40/EØF og artikel 10 i Rådets direktiv 90/425/EØF(5) som led i obligatoriske udryddelsesforanstaltninger i forbindelse med udbrud af aviær influenza i 2003, i medfør af artikel 3, stk. 2, første og syvende led, i beslutning 90/424/EØF og i overensstemmelse med nærværende beslutning

b) destruktion af dyrekroppe, æg, kontamineret foder og udstyr, rengøring, insektbekæmpelse og desinfektion af bedrifter og udstyr i medfør af artikel 3, stk. 2, første, andet og tredje led, i beslutning 90/424/EØF og i overensstemmelse med nærværende beslutning.

Artikel 2

Definitioner

I denne beslutning forstås ved:

a) "hurtig og passende godtgørelse": udbetaling inden 90 dage

- efter nedslagningen af dyrene af et beløb svarende til markedsværdien, jf. artikel 3, stk. 1

- efter destruktionen af æggene af et beløb svarende til markedsværdien, jf. artikel 3, stk. 1

b) "rimelig betaling": betaling for køb af materialer eller tjenester til priser, der står i rimeligt forhold til markedspriserne før udbruddet af aviær influenza

c) "betaling mod dokumentation": betaling for køb af materialer eller tjenester, hvis art og direkte forbindelse til obligatorisk nedslagning af dyr eller destruktion af æg som omhandlet i artikel 1, litra a), er dokumenteret.

Artikel 3

Støtteberettigede udgifter, der er omfattet af EF-tilskuddet

1. Den maksimale støtteberettigede udgift til godtgørelse til ejerne af dyr og æg baseres på de tal for markedsværdierne af de forskellige typer fjerkræ og æg på forskellige livstrin, der er angivet i de skemaer, Nederlandene fremlagde den 23. april 2003. Hvis de godtgørelser, Nederlandene reelt har udbetalt, er begrænset til en bestemt del af de pågældende tal for markedsværdien, beregnes den støtteberettigede udgift til godtgørelse dog på grundlag af den del.

2. På anmodning fra de nederlandske myndigheder og baseret på relevant dokumentation kan det efter proceduren i artikel 41 i beslutning 90/424/EØF besluttes at tilpasse beregningen af de støtteberettigede udgifter med henblik på at tage hensyn til relevante prisindekser for fjerkræ og æg i Nederlandene og i de omkringliggende medlemsstater.

3. Hvis Nederlandenes udbetalinger af godtgørelser i henhold til artikel 1, litra a), foretages efter fristen på 90 dage, jf. artikel 2, litra a), reduceres de støtteberettigede beløb for udbetalinger foretaget efter fristen således:

- 25 % for udbetalinger foretaget mellem 91 og 105 dage efter nedslagning af dyr eller destruktion af æg

- 50 % for udbetalinger foretaget mellem 106 og 120 dage efter nedslagning af dyr eller destruktion af æg

- 75 % for udbetalinger foretaget mellem 121 og 135 dage efter nedslagning af dyr eller destruktion af æg

- 100 % for udbetalinger foretaget mindst 136 dage efter nedslagning af dyr eller destruktion af æg.

Kommissionen vil dog anvende en anden periodeopdeling og/eller lavere reduktion eller ingen reduktion, hvis der i forbindelse med bestemte foranstaltninger opstår ekstraordinære forvaltningsproblemer, eller hvis Nederlandene på anden måde kan fremlægge en god begrundelse.

4. De udgifter, der er omhandlet i artikel 1, litra b), og som kan udløse tilskud, fremgår af den udtømmende liste i bilag III.

5. Ved beregning af EF-tilskuddet medregnes ikke:

a) moms

b) løn til embedsmænd

c) brug af offentlige materialer bortset fra hjælpematerialer.

Artikel 4

Betalingsbetingelser og dokumentation

1. Med forbehold af resultaterne af eventuel kontrol som omhandlet i artikel 5 udbetales der et forskud på 10000000 EUR på grundlag af dokumentation fremlagt af Nederlandene vedrørende hurtig og passende godtgørelse til dyreejerne for obligatorisk nedslagning af dyr og destruktion af æg i marts og april 2003 i henhold til artikel 5 i direktiv 92/40/EØF og artikel 10 i direktiv 90/425/EØF.

2. Restbeløbet af EF-tilskuddet fastsættes efter proceduren i artikel 41 i beslutning 90/424/EØF på grundlag af:

a) en anmodning, der fremlægges i henhold til bilag I A, I B og II inden for de tidsfrister, som er fastsat i stk. 3

b) detaljeret dokumentation, der bekræfter beløbene i anmodningen omhandlet i litra a)

c) resultaterne af Kommissionens eventuelle kontrol på stedet, jf. artikel 5.

Dokumentationen omhandlet i litra b) samt relevante kommercielle oplysninger gøres tilgængelig i forbindelse med Kommissionens kontrol på stedet.

3. Anmodningen omhandlet i stk. 2, litra a), fremlægges i elektronisk form i overensstemmelse med:

- bilag I A og I B senest 60 kalenderdage efter afslutningen af de foranstaltninger, der er foreskrevet i Kommissionens beslutning 2003/428/EF(6)

- bilag II senest 6 måneder efter fristen i første led.

Overholdes disse tidsfrister ikke, reduceres EF-tilskuddet med 25 % for hver måned, fristen overskrides.

Efter begrundet anmodning fra Nederlandene kan Kommissionen dog udvide den seksmåneders periode, der er nævnt i andet led.

Artikel 5

Kommissionens kontrol på stedet

Kommissionen kan i samarbejde med de kompetente nationale myndigheder foretage kontrol på stedet af gennemførelsen af foranstaltningerne til udryddelse af aviær influenza og udgifterne i forbindelse hermed.

Artikel 6

Adressat

Denne beslutning er rettet til Kongeriget Nederlandene.

Udfærdiget i Bruxelles, den 24. september 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EUT L 122 af 16.5.2003, s. 1.

(3) EFT L 167 af 22.6.1992, s. 1.

(4) EFT L 160 af 26.6.1999, s. 103.

(5) EFT L 224 af 18.8.1990, s. 29.

(6) EUT L 144 af 12.6.2003, s. 15.

BILAG I A

>PIC FILE= "L_2003249DA.005602.TIF">

BILAG I B

>PIC FILE= "L_2003249DA.005604.TIF">

BILAG II

>PIC FILE= "L_2003249DA.005702.TIF">

BILAG III

Støtteberettigede omkostninger jf. artikel 3, stk. 5

1. Udgifter til nedslagning af dyr:

a) løn og honorarer til personale, der er særligt ansat til nedslagningen

b) hjælpematerialer og specifikt udstyr til nedslagning

c) materialer anvendt til transport af dyrene til nedslagningsstedet.

2. Udgifter til destruktion af dyrekroppe:

a) destruktion: transport af dyrekroppe til opbevaringssted og destruktionsanstalt, opbevaring af dyrekroppe, behandling af dyrekroppene på destruktionsanstalten og destruktion af kødmelet

b) nedgravning: særligt ansat personale, særligt lejet materiale til transport og nedgravning af dyrekroppe og produkter til desinficering af nedgravningsstedet

c) brænding: særligt ansat personale, brændstof eller andet materiale, særligt lejet materiale til transport af dyrekroppe og produkter til desinficering af brændingsanlægget.

3. Udgifter til destruktion af æg: løn og honorarer til særligt ansat personale, brændstof eller andet materiale, særligt lejet materiale til transport af æg og produkter til desinficering af destruktionsstedet.

4. Udgifter til rengøring af, desinficering af og insektbekæmpelse på bedrifter:

a) produkter til rengøring, desinficering og insektbekæmpelse

b) løn og honorarer til særligt ansat personale.

5. Udgifter til destruktion af kontamineret foder:

a) godtgørelse af foderet til anskaffelsesværdi

b) materialer, der er lejet specifikt til transport og destruktion af foderet.

6. Udgifter til godtgørelse af kontamineret udstyr til markedsværdi og destruktion af sådant udstyr. Udgifter til godtgørelse for genopførelse eller sanering af landbrugsbygninger eller udgifter til infrastruktur er ikke støtteberettigede.